《岳阳纪行》
明代·袁宗道

从石首至岳阳，水如明镜，山似青螺，蓬窗下饱看不足。最奇者青山仅三十里，舟行二日，凡二百余里，犹盘旋山下。日朝出于斯，夜没于斯，旭光落照，皆共一处。盖江水萦回山中，故帆樯绕其腹背，虽行甚驶，只觉濡迟耳。

过岳阳，欲游洞庭，为大风所尼。季弟小修秀才，为《诅柳秀才文》，多谑语。薄暮风极大，撼波若雷，近岸水皆揉为白沫，舟几覆。季弟曰：“岂柳秀才报复耶？” 余笑曰：“同袍相调，常事耳。”因大笑。

明日，风始定。

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。